Re ache re xunataj re Isaías che xtipa nabey,
ja re Juan Bautista.
Y rejaꞌ cꞌo chic chupan re jun lugar re ancheꞌ manak vinak re nibex desierto cha,
y nubij chique re vinak re yeꞌbapon riqꞌuin che tijalataj quicꞌaslen chach re Dios y tiquibanaꞌ bautizar-quiꞌ,
chin quireꞌ re Dios nucuy quimac.
Y rejaꞌ je qꞌuiy re yeꞌruban-a bautizar.
Y camas je qꞌuiy vinak re yeꞌbapon riqꞌuin re Juan Bautista.
Jecꞌo queꞌpa pa tenemit Jerusalén.
Y jecꞌo jeꞌpitinak pa tak nicꞌaj chic tenemit chin re Judea.
Re vinak reꞌ yeꞌquicholola-apo re quimac chach re Juan Bautista chireꞌ pa rakan-yaꞌ Jordán y yeꞌban-a bautizar roma rejaꞌ.
Re tziak re nucusaj re Juan Bautista riqꞌuin rusumal camello banon-va,
y jun tzꞌum re aconak ximibal-rupan.
Y re ruay ja re sacꞌ y re cab re niquiyaꞌ chꞌutak chicop pa tak kꞌos.
Re Juan xutzijoj chique re vinak:
Re tiempo pitinak xtipa Jun re man anchaꞌl-ta-oc yen.
Re Jun reꞌ can cꞌo rukꞌij y ru-poder,
mareꞌ yen,
hasta xaxe chin che yinluque-ka chin ninsol re ximibal-rach re ruxajab,
chua yen can man rucꞌamon-ta roma cꞌo rukꞌij y ru-poder.
Y yen,
yaꞌ nincusaj chin yiximban bautizar.
Pero re Jun re xtipa,
riqꞌuin re Espíritu Santo xquixruban-va bautizar.
Ja kꞌij reꞌ tak re Jesús elinak-pa pa tenemit Nazaret chireꞌ pa Galilea y xbeka riqꞌuin re Juan.
Y rejaꞌ xban bautizar roma re Juan pa rakan-yaꞌ Jordán.
Y tak re Jesús xel-pa pa yaꞌ,
xutzꞌat re rocaj xjakataj,
y re Espíritu Santo nika-pa pa rueꞌ anchaꞌl jun paloma.
Y jareꞌ tak cꞌo Jun re xchꞌo-pa chilaꞌ chicaj y xubij:
Ja rat re Nucꞌajol,
y yen camas yatinjoꞌ y yinquiꞌcot aviqꞌuin,
xchaꞌ re chꞌabal reꞌ.